钦定古今图书集成/明伦汇编/官常典/第544卷 > 《奉和圣制送张说巡边》韩休
## 钦定古今图书集成/明伦汇编/官常典/第544卷 > 《奉和圣制送张说巡边》韩休

一德光台象，三军掌夏卿。来威申庙略，出总叶师贞。
受钺辞金殿，凭轩去鼎城。曙光摇组甲，疏吹绕云旌。
左律方先凯，中鼙即训兵。定功彰武事，陈颂纪天声。
祖宴初留赏，宸章更宠行。车徒零雨送，林野夕阴生。
路极河流远，川长朔气平。南辕迟返斾，归奏谒承明。